**TÁJÉKOZTATÓ**

**a 2017. február 28-i képviselőtestületi ülésen elhangzott**

**interpellációkra tett intézkedésekről**

**Ferencz Gyula képviselő-testületi tag**

-         a József Attila utca 2. előtt a közvilágítás kb. két hónapja szünetel

*A közvilágítási hibát lejelentettük a karbantartó felé.*

-         a József Attila utca 4. előtt beszakadt a járda – ezt tavaly ősszel jelezte – azóta a lyuk még nagyobb lett

*Városgondnokság 2017. március 07-én a jelzett járdahibát aszfaltozással kijavította.*

-         a Rákóczi utca déli szerviz útján egy víznyelő annyira lesüllyedt, hogy már balesetveszélyes

*Városgondnokság a víznyelő szintbe emelését 2017. április 15-ig elvégezteti.*

**Bán Miklós képviselő-testületi tag**

* korábban már említette a Hunyadi és Thököly utca közötti kis átjárót, most térdig ér ott a sár

*A szakasznak nincs csapadékelvezetése, a burkolat állapota is szakaszosan aszfaltos. A területre víznyelőket szükséges elhelyezni, ennek felmérése folyamatban van, kivitelezni akkor lehet, ha a fedezete is rendelkezésre áll. Az útburkolatot ideiglenesen kátyúzni kell, azonban az átjáró végleges kialakítása ennél magasabb összeget igényelne.*

**Auer Miklós képviselő-testületi tag**

-         az Alkotás utca és a Kossuth Lajos utca kereszteződése töltésre épült út. Az aszfalt reped, eső után egyre nagyobb ott a tócsa, úgy gondolja, hogy a töltésnél valami vízfolyás lehet. Mielőtt beszakad, egy szakembernek azt meg kellene néznie.

N*em a kereszteződés süllyed, hanem az Alkotás utca a kereszteződés előtt (keresztbe el van repedve) - meg kell vizsgálni az okot, valószínű, csak bontással lehetséges. Városgondnokság áprilisban, időjárástól függően végzi el a feltárást.*

-         ugyanez a probléma a mozinál, a járdánál és a Munkácsy utca és a Rákóczi utca kereszteződésénél, a kórház sarkánál

*A víznyelőket Városgondnokság kitisztította 2017. március 07-én, de az út egyenetlenségek miatt minden víz nem jut el a víznyelőkig*

-         a híd elől eltűntek a betongolyók, viszont maradt ott szögvas, vagy köracél

*A Rába hídon az ott maradt kiálló vasak 2017. március 10-én Városgondnokság által eltávolításra kerültek.*

-         a Dózsa utca vége felé, a Munkácsy utca környékén vannak olyan fák, amelyek belógnak az út szelvény fölé, a 3,5 tonnás nagyobb, dobozos autók elérik azt, meg kellene vizsgálni, hogy kié a fa, a lakóké, vagy az önkormányzaté. Elmondja, hogy nem szeretné, hogy azt gondolják, hogy ő akar fát kivágatni.

*A közterületi fák állapotát évente legalább kétszer felülvizsgáltatjuk az erdésszel, a Városgondnokságnak engedélyt adunk a szükséges fakivágások, gallyazások elvégzésére. Kérjük, hogy konkrét fa ügyében jelezzék, hogy hol van teendő, ha időben nem venné észre a műszaki iroda, vagy a városgondnokság.*

**Tompa László képviselő-testületi tag**

-         az ülésre jövet jelezték neki, hogy ebéd után viharos szél támadt, ami a mozi tetejéről dobálja a cserepeket, kéri ezt a városgondnokság felé tolmácsolni, hiszen még van fél óra az iskola befejezéséig

*Sövegjártó Zoltán, Városgondnokság válasza:  A telefonos híváslista alapján, a mozi tetején lévő pala hullásáról 13.02 - kor kaptam jelzést az utca emberétől, majd 3 percen belül a Kölcsey Iskolából és a Tankerülettől is. Mivel a mozi a Művelődési Központ kezelésében van azonnal értesítettem vezetőjüket, akinek munkatársa az épület kulcsával a helyszínre érkezett és kollégámmal együtt a veszélyes épületrészt lehatárolták a gyalogos forgalom elől. A lehatárolás 13.25 perckor már elkészült. Utána munkatársam a Műv. Központ dolgozójával együtt meggyőződött arról, hogy további pala hullása várható-e. Ezután tetőfedőkkel vették fel a kapcsolatot, akik szintén kárelhárítási munkák miatt nem tudtak aznap rendelkezésre állni. Másnap azokat a palákat melyek még leeshetnek munkatársaim eltávolították, következő nap pedig a tető javítása megtörtént. Az esettel párhuzamosan az iskola tetejéről is hullott  pala, mely helyreállításához a Tankerület részére elérhetőségeket és a jelzéseket megadtuk. Az interpelláció 15.40 perckor hangzott el. Az ülésen, mint a Városgondnokság vezetője személyesen jelen voltam, nem értem, hogy miért üzenetként hangzott el a probléma jelzése. A leggyorsabb segítséget egyébként a hír vételekor telefonon azonnal jelezve lehetett volna megtenni (ha tűzről kap értesítést képviselő úr, akkor is várt volna 1 óra 45 percet?).*

-         felreppent a városban az a hír, miszerint a labort a szombathelyi Markusovszky Kórházba fogják elhelyezni. A körmendi labor napi szinten 200 vizsgálatot hajt végre, Szentgotthárdról, az Őrségből, Körmendről, Vasvárról a háziorvosoktól ide érkeznek a vérminták. A munkahely megőrzés érdekében kéri polgármester urat, hogy írjon levelet a Markusovszky Kórház irányába, hogy ezek a hírek mennyire igazak.

*Levelet írtunk e tárgyban a Markusovszky Kórház vezetőségének, válasz arra még nem érkezett.*

-        sem a Városfejlesztési bizottság ülésén, sem a mai képviselő-testületi ülésen nem hangzott el, hogy a posta mögötti parkolókkal kapcsolatosan az, hogy az üzletek megkeresést kaptak, miszerint a parkoló kövét felszedik, megegyenesítik, és újra lerakják. Ez a levél polgármester úrtól ment ki, a beruházás értéke 6,5 millió forint. Felmerült a kérdés, hogy 4-5,5 millió forintból nem a régivel, hanem új kövekkel meg lehetne oldani

*Az előkészítés alatt álló fejlesztések ügyeit még nem tárjuk sem a testület, sem a bizottság elé, csak akkor, ha bizonyos esetekben közbenső döntésre is szükség van. Egy előkészítés alatt álló munka még nem egész, nem végleges javaslat, jelen esetben nem teljes a finanszírozása. Jelenleg az előkészítés során kivitelezői előzetes árajánlatot kértünk, mennyiségszámítással, hogy a munka volumenét még jobban tudjuk becsülni. A parkolót használó vállalkozások, akiknek érdekében áll, hogy a parkolók jobb minőségűek legyenek, felkérést kaptak a fejlesztés közös finanszírozása jegyében arra, hogy vállaljanak pénzügyi részt a finanszírozásból. Amikor a fejlesztés pénzügyi fedezete rendelkezésre áll, a testület elé kell terjeszteni, végleges elfogadásra, vagy akár a költségvetési rendelet igazításával. Nem osztjuk a véleményét, miszerint az új térburkolattal olcsóbban végre lehetne egy ilyen volumenű felújítást hajtani, a régi burkolatlapokat is fel kell bontani (itt veszteség is lesz), sík felszínt kell kialakítani, és újból elhelyezni, a díja ugyanolyan mértékű, viszont jóval kevesebb az anyagköltség, mintha új burkolatot vásárolnánk.*

-         szeretné jegyző asszonyt interpellálni. A tavalyi évben jelezte, hogy népszavazást szeretnének kezdeményezni, a kérelmet megfogalmazta jegyző asszony irányába, az aláírásgyűjtő ívvel együtt át is adja azt, kéri annak hitelesítését. A népszavazás kezdeményezője a ProKörmend Városszépítő Egyesület, melynek ő az elnöke.

*Az elhangzottak, majd az azt követő borítékátadás interpellációnak nem minősül. Helyi népszavazás ügyében a jegyző nem interpellálható.*

Körmend, 2017. március 21.

Forró Szilvia irodavezető s.k. Sövegjártó Zoltán intézményvezető s.k